**Aðalfundur Læknafélags Íslands**

**29. - 30. október 2021**

**Ályktun**

**um fjármögnun sérnáms lækna**

Aðalfundur Læknafélags Íslands haldinn í Reykjavík 29. - 30. október 2021 skorar á heilbrigðisráðherra að skilgreina fjármögnun hvers stöðugildis læknis í viðurkenndu sérnámi og sú fjármögnun fylgi hverjum lækni óháð annarri fjármögnun heilbrigðisþjónustu.

**Greinargerð**

Sérnám í læknisfræði á Íslandi hefur þróast hratt á undanförnum árum. Nú er sérnám veitt í flestum grunngreinum lækninga á Íslandi í samræmi við alþjóðleg gæðaviðmið. Sérnámslæknum á Íslandi hefur fjölgað um að minnsta kosti 40% frá árinu 2015, og enn meir ef aðeins er horft til viðurkennds sérnáms. Þetta er afar jákvæð þróun, sem stuðlar að bættri þjónustu við sjúklinga og mönnun til framtíðar.

Kostnaður sem tengist sérnámi lækna felst að langmestu leyti í launakostnaði sérnámslækna, auk handleiðara, kennslustjóra og mats- og hæfisnefndar. Fjárveitingar til sérnáms eru illa skilgreindar innan daglegs rekstrar hlutaðeigandi stofnana. Nauðsynlegt er að eyrnamerkja fjármagn til sérnáms lækna til að tryggja að tímabundnar sveiflur í rekstri íslenskra heilbrigðisstofnana hafi ekki ófyrirsjáanleg áhrif á mönnun heilbrigðiskerfisins á næstu áratugum.